Dubbeldoor Suid-Afrikaanse spierkragJonk en talentvol. Cameron Saaiman is een van die UFC se opkomende sterre. Foto: Sean M. Haffey/Getty Images/AFP. Dit is nie net Dricus du Plessis wat vroeg in Maart die UFC-hok in Las Vegas gaan skud nie. Cameron Saaiman gaan ook deel van die aksie wees! Die 22-jarige Suid-Afrikaner het verlede jaar in sy eerste UFC-geveg teen Steven Koslow amok gemaak toe hy die Amerikaner in die derde ronde van hul geveg katswink geslaan het. Die nuus het intussen gebreek dat hy binnekort teen Mana Martinez sal kragte meet. Die jong gemengdegevegskunsster het die nuus ook op sosiale media bevestig. Saaiman se ster op die internasionale verhoog het helder begin skyn nadat hy op Dana White se Contender-reeks geskitter het. Die UFC-grootbaas was veral beïndruk met die Suid-Afrikaner se vermoë om druk te hanteer – hy was toe skaars 21 jaar oud. “Dit spreek boekdele van jou professionalisme en jou nuwe bynaam is ‘The Future’.” London is gonna have to wait, Vegas wants us back???????? https://t.co/msNhE5IQmw — Cameron Saaiman (@Cameron_Saaiman) January 24, 2023 Die oudleerling van Hoërskool Garsfontein het vroeër aan Maroela Media gesê dat sy liefde vir die sport reeds op 12-jarige ouderdom begin het. “My pa het vir Carnival City gewerk en al die professionele gemengdegevegskuns-tweestryde is daar aangebied. Ek was een aand daar toe dit aangebied is en ek was onmiddellik mal daaroor. Ek het kort daarna begin oefen – eers skopboks en toe die ander dissiplines. Vandag kan ek werklik aan geen ander sportsoort dink wat ek graag sal wil beoefen nie.” Deesdae skaaf hy en Du Plessis aan hul vaardighede onder die bekwame toesig van Morné Visser in Pretoria; dit is seker gŉ toeval dat die Suid-Afrikaners gereeld beter lyk én beweeg as hul teenstanders nie. Saaiman droom lank reeds van sukses op die groot verhoog en ná elke druppel sweet en nuwe gevegsgeleentheid is daardie droom spoedig besig om ŉ werklikheid te word. Intussen sien Du Plessis uit na sy tweestryd met Derek Brunson. Die Suid-Afrikaner is tans tiende op die UFC se middelgewigpunteleer. ŉ Goeie vertoning teen die 39-jairge Amerikaner sal sy titel-aspirasie geen skade doen nie.